Document ID: 32004D0273

Komission päätös,
tehty 18 päivänä maaliskuuta 2004,
komission päätöksen 2001/881/EY muuttamisesta rajatarkastusasemien luetteloon tehtävien lisäysten ja poistojen osalta Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisen johdosta
(tiedoksiannettu numerolla K(2004) 823)
(ETA:n kannalta merkityksellinen teksti)
(2004/273/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen ja erityisesti sen 2 artiklan 3 kohdan,
ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan(1) ja erityisesti sen 57 artiklan,
sekä katsoo seuraavaa:
(1) Liittymisasiakirjaan, erityisesti sen liitteeseen II, ei tehty tarvittavia mukautuksia tiettyjen komission antamien säädösten osalta, jotka 1 päivän toukokuuta 2004 jälkeen pysyvät voimassa ja joita olisi liittymisen vuoksi mukautettava. Lisämukautukset olisi annettava ennen liittymistä, jotta niitä voidaan soveltaa liittymisestä alkaen.
(2) Laajentumisen yhteydessä Euroopan yhteisöjen maaraja kolmansien maiden kanssa muuttuu merkittävästi, sen meriraja Itämerellä ja Välimerellä laajenee ja sen alueelle tulee useita uusia kansainvälisiä lentokenttiä.
(3) Liittyminen johtaa samalla myös yhtenäismarkkinoiden laajentumiseen siten, että ne kattavat ison osan Keski-Eurooppaa ja tiettyjen jäsenvaltioiden, erityisesti Italian, Itävallan ja Saksan, asema yhteisön itärajan valtioina kolmansiin maihin nähden lakkaa ja tietyt näiden jäsenvaltioiden nykyisistä rajatarkastusasemista lakkaavat toimimasta sellaisina.
(4) Komissio ja jäsenvaltioiden edustajat ovat tarkastaneet kolmansien maiden vastaisiksi rajatarkastusasemiksi ehdotetut paikat uusissa jäsenvaltioissa, ja eräät niistä arvioidaan saatavan EU:n vaatimusten mukaisiksi liittymiseen mennessä.
(5) Hyväksytyistä rajatarkastusasemista julkaistua luetteloa on mukautettava muuttuneen tilanteen mukaisesti ja rajatarkastusasemia uusissa jäsenvaltioissa koskeva luettelo on lisättävä komission päätöksen 2001/881/EY(2), sellaisena kuin se on viimeksi muutettuna komission päätöksellä 2003/831/EY(3), sisältämään luetteloon.
(6) Italian, Itävallan ja Saksan rajatarkastusasemia koskevaa luetteloa on muutettava siten, että siitä käy ilmi näiden jäsenvaltioiden tiettyjen rajatarkastusasemien lakkauttaminen.
(7) Rajatarkastusasemia koskevaa luetteloa voidaan myöhemmin täydentää lisäämällä joitakin uusien jäsenvaltioiden raja-asemia sen jälkeen, kun tilat on saatu valmiiksi ja tarvittavat takeet on annettu.
ON TEHNYT TÄMÄN PÄÄTÖKSEN:
1 artikla
Päätöksen 2001/881/EY liitettä täydennetään liitteen I rajatarkastusasemia koskevalla luettelolla.
2 artikla
Edellä 1 artiklassa tarkoitettua rajatarkastusasemaluetteloa tarkistetaan 1 päivään toukokuuta 2004 mennessä erityisenä tarkoituksena lisätä siihen liittymiseen mennessä valmistuneita uusia rajatarkastusasemia tai poistaa siitä rajatarkastusasemia, joissa EU:n säännöstöä ei ole pantu asianmukaisesti täytäntöön.
3 artikla
Liitteessä II mainitut Italian, Itävallan ja Saksan rajatarkastusasemat poistetaan komission päätöksen 2001/881/EY liitteestä.
4 artikla
Tätä päätöstä sovelletaan vuoden 2003 liittymissopimuksen voimaantulopäivästä edellyttäen, että sopimus tulee voimaan.
5 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä maaliskuuta 2004.

Labels: 10
18
17
6